CELEX: 52015PC0416
Language: da
Date: 2015-09-03
Title: Forslag til RÅDETS GENNEMFØRELSESAFGØRELSE om ændring af Rådets gennemførelsesafgørelse 2013/54/EU om bemyndigelse af Republikken Slovenien til at indføre en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem

EUROPA-KOMMISSIONEN
            Bruxelles, den 3.9.2015
            COM(2015) 416 final
            2015/0185(NLE)
            Forslag til
            RÅDETS GENNEMFØRELSESAFGØRELSE
            om ændring af Rådets gennemførelsesafgørelse 2013/54/EU om bemyndigelse af Republikken Slovenien til at indføre en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               •Begrundelse og formål
            
            
               
                  I henhold til artikel 395, stk. 1, i direktiv 2006/112/EF af 28. november 2006 om det fælles merværdiafgiftssystem (herefter "momsdirektivet") kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i dette direktiv, for at forenkle momsopkrævningen eller for at undgå visse former for afgiftsunddragelse eller afgiftsundgåelse.
               
               
                  Ved breve registreret i Kommissionen den 27. maj 2015 og den 17. juni 2015 anmodede Slovenien om tilladelse til fortsat at momsfritage afgiftspligtige personer med en årsomsætning, der ikke overstiger 50 000 EUR. I henhold til momsdirektivets artikel 395, stk. 2, underrettede Kommissionen ved brev af 24. juni 2015 de øvrige medlemsstater om Sloveniens anmodning. Ved brev af 25. juni 2015 underrettede Kommissionen Slovenien om, at den rådede over alle de oplysninger, der var nødvendige for at kunne vurdere anmodningen.
               
               
                  Generel baggrund
               
               
                  Ifølge kapitel 1 i afsnit XII i momsdirektivet har medlemsstaterne mulighed for at anvende særordninger for små virksomheder, herunder mulighed for at indrømme afgiftsfritagelse til afgiftspligtige personer med en årlig omsætning under et vist beløb. Afgiftsfritagelsen indebærer, at en afgiftspligtig person ikke skal opkræve moms på leveringer og følgelig heller ikke kan fradrage indgående moms.
               
               
                  I henhold til momsdirektivets artikel 287, stk. 15, kan Slovenien indrømme momsfritagelse til afgiftspligtige personer med en årsomsætning, der højst er lig med modværdien i national valuta af 25 000 EUR.
               
               
                  I 2012 anmodede Slovenien om en fravigelse for at kunne forenkle momsforpligtelser for små virksomheder og for at gøre momsopkrævningen lettere for den nationale skatteforvaltning. Ved Rådets gennemførelsesafgørelse 2013/54/EU af 22. januar 2013 fik Slovenien tilladelse til at indrømme afgiftsfritagelse til afgiftspligtige personer, hvis årsomsætning ikke overstiger 50 000 EUR, indtil den 31. december 2015. Denne foranstaltning er valgfri for afgiftspligtige personer. Slovenien har nu på baggrund af sin erfaring anmodet om en forlængelse af foranstaltningen, som fortsat vil være valgfri for afgiftspligtige personer.
               
               
                  Det fremgår af Sloveniens oplysninger, at 51,45 % af de momspligtige ved udgangen af 2013 havde en afgiftspligtig omsætning på under 50 000 EUR, og at den momsindtægt, de tegnede sig for, kun udgjorde 1 % af den samlede momsindtægt. Derudover faldt antallet af momsregistrerede personer, hvis omsætning ligger inden for tærsklen på mellem 25 000 EUR og 50 000 EUR både i 2013 og 2014. Det tyder på, at et stigende antal små virksomheder gør brug af forenklingsforanstaltningen.
               
               
                  Ud fra de oplysninger, som Slovenien har fremlagt, ser det ud til, at foranstaltningens virkning på de samlede momsindtægter fra det endelige forbrug er ubetydelig.
               
               
                  Det foreslås derfor at forlænge gyldigheden af fravigelsen i endnu en periode indtil den 31. december 2018 eller indtil datoen for ikrafttrædelsen af et direktiv, hvori der fastsættes en tærskel for den årlige omsætning, under hvilke en afgiftspligtig person kan momsfritages, alt efter hvilken dato der indtræffer først.
               
            
            
               •Overensstemmelse med gældende bestemmelser på området
            
            
               
                  Andre medlemsstater har fået tilladelse til lignende fravigelser.
               
            
            
               •Overensstemmelse med andre EU-politikker
            
            
               
                  Foranstaltningen er i overensstemmelser med EU's målsætninger for små virksomheder som omhandlet i Kommissionens meddelelse "Tænk småt først" - En "Small Business Act" for Europa (KOM(2008) 394 af 25. juni 2008).
               
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
            
               
                  Momsdirektivets artikel 395.
               
            
         
         
            
               •Nærhedsprincippet (for områder, der ikke er omfattet af enekompetence) 
            
            
               
                  Forslaget henhører under Den Europæiske Unions enekompetence. Nærhedsprincippet finder derfor ikke anvendelse.
               
            
            
               •Proportionalitetsprincippet
            
            
               
                  Forslaget er i overensstemmelse med proportionalitetsprincippet af følgende grunde.
               
               
                  Afgørelsen vedrører en tilladelse, der indrømmes en medlemsstat på dennes egen anmodning og udgør ikke en forpligtelse.
               
               
                  På grund af fravigelsens begrænsede anvendelsesområde står den særlige foranstaltning i rimeligt forhold til det tilstræbte mål.
               
            
            
               •Reguleringsmiddel/reguleringsform
            
            
               
                  Foreslået reguleringsmiddel: Rådets gennemførelsesafgørelse
               
               
                  I henhold til momsdirektivets artikel 395 er en fravigelse af de fælles momsregler kun mulig, hvis Rådet med enstemmighed på forslag af Kommissionen giver tilladelse til det. Endvidere er en gennemførelsesafgørelse vedtaget af Rådet det bedst egnede instrument, eftersom det kan rettes til individuelle medlemsstater.
               
            
            
               3.RESULTAT AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •Efterfølgende evalueringer/kontrol af den eksisterende lovgivnings egnethed
            
            
               
                  Ikke relevant
               
            
            
               •Høring af interesserede parter
            
            
               
                  Ikke relevant
               
            
            
               •Ekspertbistand
            
            
               
                  Der har ikke været behov for ekstern ekspertbistand. 
               
            
            
               •Konsekvensanalyse
            
            
               
                  Formålet med forslaget til Rådets gennemførelsesafgørelse er at videreføre en forenklingsforanstaltning i yderligere tre år, som fjerner mange af momsforpligtelserne for virksomheder, hvis årsomsætning ikke er over 50 000 EUR, og som derfor potentielt har en positiv indvirkning i form af en reduktion af de administrative byrder for virksomhederne og skatteforvaltningen, uden at det har nogen større konsekvenser for de samlede momsindtægter. Da fravigelsen har begrænset rækkevidde og varighed, vil følgerne under alle omstændigheder være begrænsede.
               
            
            
               4.VIRKNINGER FOR BUDGETTET
            
            
               
                  Forslaget har ingen virkninger for EU-budgettet, eftersom Slovenien vil beregne en kompensation i overensstemmelse med artikel 6 i Rådets forordning (EØF, EURATOM) nr. 1553/89.
               
            
         
         
            
               5.ANDRE ELEMENTER
            
            
               
                  Forslaget indeholder en udløbsklausul; der vil blive fastsat en frist til den 31. december 2018 for denne fravigelse.
               
            
            
               2015/0185 (NLE)
            
            
               Forslag til
            
            
               RÅDETS GENNEMFØRELSESAFGØRELSE
            
            
               om ændring af Rådets gennemførelsesafgørelse 2013/54/EU om bemyndigelse af Republikken Slovenien til at indføre en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem
               
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, 
            
            
               under henvisning til Rådets direktiv 2006/112/EF af 28. november 2006 om det fælles merværdiafgiftssystem
                  1
               , særlig artikel 395, stk. 1,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)I henhold til artikel 287, nr. 15), i direktiv 2006/112/EF bemyndiges Slovenien til at momsfritage afgiftspligtige personer, hvis årlige omsætning ikke overstiger 25 000 EUR.
            
            
               (2)Ved Rådets gennemførelsesafgørelse 2013/54/EU
                  2
                fik Slovenien tilladelse til at indrømme momsfritagelse til afgiftspligtige personer, hvis årsomsætning ikke overstiger 50 000 EUR indtil den 31. december 2015.
            
            
               (3)Ved breve, som blev registreret i Kommissionen den 27. maj 2015 og den 17. juni 2015, anmodede Slovenien om bemyndigelse til at forlænge den foranstaltning, der fraviger artikel 287, nr. 15), i direktiv 2006/112/EF, for fortsat at kunne fritage afgiftspligtige personer fra moms, såfremt deres årsomsætning er højst 50 000 EUR. Ved hjælp af denne foranstaltning vil disse afgiftspligtige personer fortsat være fritaget for nogle eller alle de forpligtelser, der vedrører moms, som omhandlet i afsnit XI, kapitel 2-6, i direktiv 2006/112/EF.
            
            
               (4)Kommissionen underrettede ved brev af 24. juni 2015 de øvrige medlemsstater om Sloveniens anmodning. Ved brev af 25. juni 2015 underrettede Kommissionen Slovenien om, at den rådede over alle de oplysninger, der var nødvendige for at kunne vurdere anmodningen.
            
            
               (5)Det fremgår af Sloveniens oplysninger, at 51,45 % af de momspligtige ved udgangen af 2013 havde en afgiftspligtig omsætning på under 50 000 EUR og kun tegnede sig for 1 % af den samlede momsindtægt.
            
            
               (6)Eftersom denne højere tærskel har medført en begrænsning af momsforpligtelserne for de mindre virksomheder, og disse virksomheder stadig kan vælge at være underlagt den almindelige momsordning i henhold til artikel 290 i direktiv 2006/112/EF, bør Slovenien have tilladelse til at forlænge foranstaltningen i endnu en begrænset periode.
            
            
               (7)Fravigelsen vil ikke få negativ indvirkning på Unionens egne indtægter hidrørende fra moms, idet Slovenien foretager en kompensationsberegning i henhold til artikel 6 i Rådets forordning (EØF, EURATOM) nr. 1553/89
                  3
               . 
            
            
               (8)Gennemførelsesafgørelse 2013/54/EU bør derfor ændres —
            
            
               VEDTAGET DENNE AFGØRELSE: 
            
         
         
            
               Artikel 1
            
            
               I artikel 2, stk. 2, i gennemførelsesafgørelse 2013/54/EU ændres datoen "den 31. december 2015" til "den 31. december 2018".
            
            
               Artikel 2
            
            
               Denne afgørelse er rettet til Republikken Slovenien.
            
            
               Udfærdiget i Bruxelles, den .
            
            
               
                     På Rådets vegne
               
               
                     Formand
               
            
         
         
            
                  
                     (1)
                  EUT L 347 af 11.12.2006, s. 1.
               
               
                  
                     (2)
                  Rådets gennemførelsesafgørelse 2013/54/EU af 22. januar 2013 om bemyndigelse af Republikken Slovenien til at anvende en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 22 af 9.6.2011, s. 6).
               
               
                  
                     (3)
                  Rådets forordning (EØF, Euratom) nr. 1553/89 af 29. maj 1989 om den endelige ordning for ensartet opkrævning af egne indtægter hidrørende fra merværdiafgiften (EFT L 155 af 7.6.1989, s. 9).